钦定古今图书集成/明伦汇编/皇极典/第224卷 > 《贺瑞庆节表》前人
## 钦定古今图书集成/明伦汇编/皇极典/第224卷 > 《贺瑞庆节表》前人

虹流电绕，适当圣作之辰；鳌抃嵩呼，共效寿祺之祝。
敢倾丹悃，仰扣睿聪。恭惟陛下，德当乾符，躬有圣瑞。
东渐西被，伟声教之混同；上际下蟠，极仁恩之渗漉。
帝生商而立子，民戴舜以同心。历考前闻，孰逾盛际。
臣生逢千载，仕历四朝。岳贡川珍，猥预骏奔之末；鸢
飞鱼跃，永依洪造之中。